དེབ་གཅིག་བསྒྱུར་ཚར་བའི་རྗེས་ལ།ཞུ་དག་དང་གཞན་གྱི་བསམ་འཆར་ལ་ཉན་དགོས་པ་དེ་གནད་འགག་ཆེ་ཤོས་ཤིག་རེད།ང་ཚོའི་དེབ་མང་ཆེ་བའི་གླེང་བརྗོད་ནང་།ནོར་འཁྲུལ་ཡོད་ན་བཟོད་གསོལ་དང་ལེགས་སྤེལ་ཉེས་འགོག་གི་དགོངས་འཆར་ལྷུག་པོ་གནང་རོགས་ཞེས་བྲིས་ཡོང་གི་ཡོད་རེད།ཡིན་ནའང་དེབ་དེ་ཚོ་མང་ཆེ་ཁུག་ཁུག་ཀྱོག་ཀྱོག་གཅིག་ནས་བསྒྱུར།ཁུག་ཁུག་ཀྱོག་ཀྱོག་གཅིག་ནས་པར་བརྒྱབ་ནས་ནོར་འཁྲུལ་གྱིས་ཁེངས་ཡོད།དེ་འདྲ་གནང་ན།དེབ་མདུན་དུ་ལེགས་སྤེལ་ཉེས་འགོག་གི་དགོངས་འཆར་གནང་རོགས་དང་ནོར་འཁྲུལ་ཡོད་ན་བཟོད་གསོལ་ཞེས་བྲིས་པ་དེ་རྫུན་མ་རེད།དངོས་གནས་ཀྱིས་ལེགས་སྤེལ་ཉེས་འགོག་གི་དགོངས་འཆར་སྡུད་ཀྱི་ཡིན་ན་པར་མ་བརྒྱབ་གོང་ནས་བསྡུ་དགོས།དེ་བཟང་སྤྱོད་དང་འབྲེལ་བ་ཞེ་དྲག་ཡོད་ཅིང་དེར་སྤམ་འཆོར་དགོས་པ་གང་ཡང་ཡོད་མ་རེད།གང་ཡིན་ཟེར་ན།ང་ཚོས་འབྲི་བའི་སྐབས་ལ་ཚིག་གི་སྦྱོར་བ་དེ་ཚོ་བློ་ཐོག་ནས་སྤེལ་ཙང་།དོན་དུ་ཡི་གེའི་ནང་ཆད་ལྷག་བྱུང་ཡང་།སོ་སོའི་བློ་ལ་ཡོད་པ་གཞིར་བཞག་གིས་ཀློག་འགྲོ་གི་རེད།གཉིས་ནི་མིའི་ནུས་པ་ལ་མཐའ་ཡོད་དུས་མི་གཞན་པ་ལ་བསྟན་རྒྱུ་དང་དྲི་བ་འདྲི་རྒྱུ་དེ་ཞེ་དྲག་གལ་ཆེན་པོ་རེད།ལྷག་པར་དུ་བསྒྱུར་བ་ཞིག་ཡིན་ན་སྐད་གཉིས་སྨྲ་བ་དང་སྐད་གསུམ་སྨྲ་བ་ཚོར་མ་དཔེ་རང་ལ་གཏུགས་ནས་ཞུ་དག་གནང་རོགས་ཞུ་རྒྱུ་དེ་གལ་ཆེན་པོ་རེད།